CFOต้องตีโจทย์ให้แตกก่อนแก้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ซีเอฟโอยุคนี้หนาว!! เรื่องเสี่ยงเยอะและแรง คาดการณ์ลำบาก คนเก่งจะต้องตีโจทย์หินให้ออกพร้อมหาโอกาสทางธุรกิจ
นายเทวินทร์ วงศ์วานิช ประธานเจ้าหน้าที่บริหาร การเงิน บริษัท ปตท. (PTT) เปิดเผยว่า ผู้บริหารระดับสูงด้านการเงิน (ซีเอฟโอ) ยุคปัจจุบันควรหาจุดสมดุลการบริหารความเสี่ยงและโอกาสในการทำธุรกิจไปพร้อมๆ กัน เพราะมุมมองการเงินจะเป็นตัวสะท้อนความเข้มแข็งขององค์กรว่าจะสามารถรับความเสี่ยงได้มากน้อยแค่ไหน 
ปัจจุบันความเสี่ยงที่เกิดขึ้นไม่สามารถคาดเดาได้เหมือนในอดีต เพราะความเสี่ยงมีความถี่ ความแรงและความเร็ว 
“ซีเอฟโอเป็นจุดเชื่อมความเข้าใจการบริหารความเสี่ยงระหว่างพนักงานกับผู้บริหาร ซีเอฟโอควรติดตามข่าวสารและสิ่งที่เปลี่ยนแปลงบนโลกอย่างใกล้ชิด พยายามที่จะทำให้ผู้ที่เกี่ยวข้องทุกฝ่ายมีความเข้าใจในสิ่งที่เปลี่ยนแปลงไป ทำให้องค์กรสามารถปรับตัวและเข้าไปสู่เป้าหมายได้” นายเทวินทร์ กล่าว
นายบุญทักษ์ หวังเจริญ กรรมการผู้จัดการใหญ่ ธนาคารทหารไทย (TMB) กล่าวว่า การบริหารความเสี่ยงจะต้องเกิดขึ้นพร้อมกันทั้งองค์กร ไม่ได้เกิดจากฝ่ายใดฝ่ายหนึ่ง ดังนั้นควรปรับโครงสร้างองค์กรให้ทุกคนมีการรับรู้ข้อมูลความเสี่ยงอย่างเท่าเทียมกัน เพื่อนำไปปฏิบัติและแก้ไขปัญหา ทำให้การบริหารความเสี่ยงเป็นวัฒนธรรมองค์กรในที่สุด
นายธันวา เลาหศิริวงศ์ กรรมการผู้จัดการ บริษัท ไอบีเอ็ม ประเทศไทย กล่าวว่า การเปลี่ยนแปลงเกิดขึ้นทั้งโลก และเกิดขึ้นหลายด้าน ทั้งทางด้านเทคโนโลยี และพฤติกรรมลูกค้า เพราะฉะนั้นซีเอฟโอจะต้องรับและปรับตัวให้ทันหากไม่เปลี่ยนแปลง ก็จะทำให้เกิดความเสี่ยงต่อองค์กรได้
นายศุภวุฒิ สายเชื้อ กรรมการผู้จัดการสายงานวิจัย บริษัทหลักทรัพย์ ภัทร กล่าวว่า คนเราจะสามารถบริหารความเสี่ยงได้ จะต้องเข้าใจกรอบหรือขอบเขตความเสี่ยงที่เกิดขึ้นก่อน
ปัจจุบันความเสี่ยงของโลกมี 4 ด้าน คือ 1.ฝ่ายกำกับของทุกประเทศ พยายามออกกฎเกณฑ์ทางด้านเศรษฐกิจและการเงิน ทั้งๆ ที่ไม่รู้ว่าความเสี่ยงคืออะไร และยังไม่มีทฤษฎีใหม่เกิดขึ้นมา หลังเกิดวิกฤตการณ์การเงิน ทำให้นักเศรษฐศาสตร์ หรือนักทฤษฎี ต้องฉีกตำรากันหมด
2.ภาครัฐของหลายประเทศที่เคยอุ้มหรือกระตุ้นเศรษฐกิจกำลังถอยการให้ความช่วยเหลือ ซึ่งอาจจะกระทบต่อปัญหาเศรษฐกิจ แต่จะมากหรือน้อยขนาดไหนยังไม่มีใครรู้
3.ปัญหาขาดดุลงบประมาณ ที่เกิดจากโครงสร้างของประชากรทั่วโลกที่มีคนแก่จำนวนมาก ทำให้รัฐสวัสดิการอาจจะต้องถังแตกใน 40 ปีข้างหน้า
4.ความผันผวนที่เกิดจากการมองสถานการณ์ทางการเงินของภาครัฐที่ผิดไป ย่อมส่งผลกระทบต่อการเติบโตทางเศรษฐกิจและดอกเบี้ย